Virallinen lehti nro C 134 , 30/04/1998 s. 0101



KIRJALLINEN KYSYMYS E-3161/97 komissiolle esittäjä(t): Allan Macartney (ARE) (13. lokakuuta 1997) Aihe: Eurooppalainen rakennerahoitus: hankkeet, jotka koskevat henkilöitä, joilla on oppimisvaikeuksia Nykyisin rahoituksen saamiseksi ihmiset sijoitetaan työpaikkoihin. Kun kyseessä ovat henkilöt, joilla on oppimisvaikeuksia, nämä työpaikat ovat miltei aina suojattuja tai tuettuja ja väliaikaisia, jolloin henkilöt ovat edelleen etuisuuksista riippuvaisia. Valitettavasti näyttää siltä, että käytännössä ainoa hyväksyttävä rahoitusratkaisu tulevaisuudessa on siirtyminen avoimiin palkattuihin työsuhteisiin, jolloin kyseiset henkilöt siirtyvät pois etuisuuksien piiristä tai hankkivat tunnustetun ammattipätevyyden. Tämä on kuitenkin lähes mahdotonta niille, joilla on eriasteisia oppimisvaikeuksia, ja merkitsisi heidän asemansa vaikeutumista, koska heiltä riistettäisiin mahdollisuus ammatilliseen koulutukseen. Onko olemassa keinoja varmistaa tasapuolinen kohtelu ja/tai lauseketta, joka mahdollistaisi vähemmän kunnianhimoiset toimenpiteet sovellettavaksi henkilöihin, joilla on oppimisvaikeuksia, samoin kuin vammaisiin? Komission jäsenen Pádraig Flynnin komission puolesta antama vastaus (27. marraskuuta 1997) Rakennerahastojen tärkein lähde autettaessa työttömiä takaisin työelämään on Euroopan sosiaalirahasto (ESR). ESR tukee henkilövarojen kehittämistä. Erityisesti tavoitteella 3 tuetaan pitkäaikaistyöttömyyden torjumiseen tähtääviä aloitteita. Yhdistyneen kuningaskunnan tavoitetta 3 koskevassa suunnitelmassa määritetään ne ryhmät, joilla on suurin vaara joutua pitkäaikaistyöttömiksi, ja suunnataan tuki heidän tarpeitaan tyydyttäviin aloitteisiin. Henkilöt, joilla on oppimisvaikeuksia, muodostavat yhden näistä kohderyhmistä. Tällä hetkellä hieman alle puolet Yhdistyneen kuningaskunnan tavoitteen 3 määrärahoista jaetaan alueellisesti kohdistetun kilpailujärjestelmän kautta. Näihin projekteihin ei sisälly mitään tuloksista riippuvia osatekijöitä. Alueille tällä tavalla jaettavien varojen osuus nousee vuoden 1998 52 prosentista 64 prosenttiin vuonna 1999. Loput tavoitteen 3 määrärahoista käytetään Yhdistyneen kuningaskunnan hallituksen ohjelmien tukemiseen. Osassa niistä, kuten työelämään kouluttamista koskevassa ohjelmassa, rahoitus järjestetään tuotoksen mukaan. Kun käytetään tuotossidonnaista rahoitusta, siihen yhdistetään joukko suojatoimenpiteitä sen estämiseksi, etteivät työmarkkinoiden kaikkein heikoimmassa asemassa olevat ryhmät syrjäytyisi. Hyvistä tuloksista maksamisen lisäksi toiminnan järjestäjille tarjotaan kannustimia työskennellä työmarkkinoiden huono-osaisimpien ryhmien parissa. Nämä ovat ylimääräisiä painotettuja maksuja, joita saa keskeisiin kohderyhmiin liittyvistä hyvistä tuloksista. Järjestelmä on suunniteltu niin, että varmistetaan tuen olevan sekä asianmukaisesti suunnattua että tehokasta. Yhteisön Horizon-työllisyysaloitteella rahoitetaan innovatiivisia projekteja, joilla pyritään löytämään uusia keinoja edistää vammaisten täysimääräistä osallistumista työmarkkinoille. Etusija annetaan kokeileville projekteille, joissa kehitetään uusia koulutus-, neuvonta- ja työllistämisjärjestelmiä, mukaan lukien työpaikkojen sopeuttaminen, sekä projekteille, joissa järjestetään koulutusta, ohjausta, työpaikkoihin sijoittamista ja tukitoimintaa. Koska yhteisön työllisyysaloitteella rahoitettavat toiminnot ovat luonteeltaan kokeilevia, tuloksia ei määrätä etukäteen, vaikka yleistavoitteena on vaikuttaa henkilövarojen kehittämiseen. Näin pyritään lisäämään sosiaalista yhteisvastuullisuutta edistämällä työvoimavaltaista kasvua. Myös Leonardo da Vinci -ohjelmalla (1995-1999) edistetään tämän tavoitteen toteutumista. Sen painopisteistä erityisesti ¨syrjäytymisen vastainen toiminta¨ keskittyy työmarkkinoiden huono-osaisiin ja näin ollen myös vammaisiin. Tämän painopisteen perusteella valituilla projekteilla pyritään edistämään koulutuksen saatavuutta ja työllistettävyyden parantamista. Näin ohjelmalla suositaan vammaisia koskevia projekteja, ja vammaisia pidetään erityisenä kohderyhmänä. Ohjelmalla on tähän mennessä rahoitettu tai rahoitetaan parhaillaan noin 60:tä projektia, jotka koskevat vammaisia.